SKRIFTLIG FORESPØRGSEL E-2018/00

af Jan-Kees Wiebenga (ELDR) til Kommissionen

(21. juni 2000)

Om: Utilsigtet legalisering af handel med PMK og XTC

I Kommissionens direktiv 93/46/EØF(1) af 22. juni 1993 om erstatning og ændring af bilagene til Rådets direktiv 92/109/EØF(2) om fremstilling og markedsføring af visse stoffer, der benyttes til ulovlig fremstilling af narkotika og psykotrope stoffer erstattes betegnelsen 3,4 Methyleendioxyfenylpropan-2-on i den nederlandske udgave af bilag I af betegnelsen 3,4 (Methyleendioxy)fenylpropaan. Stoffet med den nederlandske betegnelse 3,4 Methyleendioxyfenylpropan-2-on er ikke identisk med stoffet, der betegnes 3,4 (Methyleendioxy)fenylpropaan. 3,4 Methyleendioxyfenylpropan-2-on, der også er kendt under betegnelsen PMK, er grundstoffet til fremstilling af den hårde narkotika XTC. Der findes detaljerede oplysninger herom i Nederlands Juristen Blad af 26. maj 2000, s. 1068/69. Der findes også en artikel herom i De Telegraaf af 29. maj 2000.

1. Hvorfor erstattes betegnelsen 3,4 Methyleendioxyfenylpropan-2-on i den nederlandske udgave af bilag I i Kommissionens direktiv 93/46/EØF af 22. juni 1993 af betegnelsen 3,4 (Methyleendioxy)fenylpropaan?

2. Er det rigtigt, at PMK som følge af den nævnte ændring af Kommissionens direktiv 93/46/EØF ikke længere er opført på listen over forbudte stoffer og dermed rent faktisk har været lovlig siden 22. juni 1993?

3. I bekræftende fald har dette da til følge, at fremstillingen og markedsføringen af PMK og således også XTC ikke har været strafbart siden den 22. juni 1993?

4. Betyder dette, at der i mange tilfælde ikke vil være et juridisk grundlag for strafforfølgelse, hvilket vil medføre, at tilbageholdelsen forud for en retssag skal afsluttes, og at der kan kræves skadeserstatning af myndighederne?

5. Vil det også betyde, at mange af de personer, som afsoner straffe, er blevet dømt med urette?

6. Hvad agter Kommissionen at gøre for at afhjælpe denne utilsigtede og eventuelt alvorlige situation?

(1) EFT L 159 af 1.7.1993, s. 134.

(2) EFT L 370 af 19.12.1992, s. 76.

Svar afgivet på Kommissionens vegne af Erkki Liikanen

(28. juli 2000)

Ved offentliggørelsen af den nederlandske udgave af De Europæiske Fællesskabers Officielle Tidende indeholdt bilag I til Kommissionens direktiv 93/46/EØF en trykfejl. Fejlen vedrører udelukkende betegnelsen på stoffet; KN-koden er korrekt. Faktisk var 3,4 methylendioxy-2-propanon (KN-kode: 2932 90 77) allerede klassificeret i listen over stoffer i kategori 1 i Rådets direktiv 92/109/EØF, og i ændringen af bilagene til direktivet stod det pågældende stof stadig i denne kategori. Stoffet er således stadig omfattet af bestemmelserne og ulovlig benyttelse af det overvåges i henhold til direktiv 92/109/EØF.

Eventuel strafforfølgelse hører ind under de enkelte medlemsstaters kompetenceområde og sker i henhold til nationale gennemførelsesbestemmelser i medfør af omsætningen af de pågældende direktiver i national ret. Kommissionen råder ikke over oplysninger vedrørende de domme, det ærede parlamentsmedlem henviser til.

Kommissionen har anmodet om offentliggørelse af en berigtigelse af denne fejl i De Europæiske Fællesskabers Officielle Tidende.